31989R2159
L 207/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2159/89 НА КОМИСИЯТА
от 18 юли 1989 година
относно определяне на подробни правила за прилагането на специфичните мерки за черупкови плодове и рожкови, предвидени в дял IIа от Регламент (ЕИО) № 1035/72 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (1), последно изменен с Регламент (ЕИО) № 1119/89 (2), и по-специално член 14ж от него,
като взе предвид Регламент (ЕИО) 1676/85 на Съвета от 11 юни 1985 г. относно стойността на разчетната единица и обменните курсове, които трябва да се прилагат за целите на Общата селскостопанска политика (3), последно изменен с Регламент (ЕИО) № 1636/87 (4), и по-специално член 5, параграф 3 от него,
като има предвид, че дял IIа от Регламент (ЕИО) № 1035/72 предвижда различни специфични мерки, предназначени да подобрят несъответствието на условията на производство и търговия с някои черупкови плодове и рожкови; като има предвид, че предвидените помощи се предоставят на организации на производители, които са били специално признати, и които са представили план,одобрен от компетентния национален орган, за подобряване качеството и търгуването на тяхната продукция;
като има предвид, че следва да се припомни, че такова специално признаване не е предмет на предходно признаване съгласно член 13 от Регламент (ЕИО) № 1035/72; като има предвид, че то се предоставя независимо от последното, когато постановените специални условия за предоставянето му са били спазени;
като има предвид, че предвидените условия за предоставянето на признаване трябва да предвиждат някои разумни гаранции, че организациите на производители, които получават помощ на Общността, въз основа на обхвата и продължителността на техните дейности и на самия начин на тяхното функциониране, ще спомогнат за постигането на желаното подобряване на условията за производство и търговия с въпросните продукти; като има предвид, че за да се гарантира, че такива организации на производители се ползват от минимална стабилност, следва да се определят минимални ограничения за броя на членовете и за произведените количества черупкови плодове и рожкови, в зависимост от характеристиките на различните региони на Общността; като има предвид, че за същата цел, трябва да се постави изискване уставите на такива организации да включват клаузи, които изрично уточняват, че производителите упражняват контрол върху решенията и проверяват функционирането на организацията, както и клаузи за определяне на санкции за всяко нарушение на договорените правила;
като има предвид, че с оглед на ефикасността и доброто управление, помощта, предоставена от държавата-членка и Общността за планове за подобряване на условията за качество и търговия, следва да се използва единствено за финансиране на трудни за обработване градини; като има предвид, че минималната площ на специализирана овощна градина следва дори да бъде определена за всеки производствен регион;
като има предвид, че следва да се определят видовете мерки, които могат да се включат в плановете, когато първостепенната цел е да се подобри качеството на производството съгласно член 14 г от Регламент (ЕИО) № 1035/72; като има предвид, че въпреки че националните органи ще отговарят за одобряването на плановете, трябва да се провеждат консултации и да е налице административно сътрудничество с Комисията, така че целите на законодателството да се запазят, и така че Комисията да може, ако е необходимо, да поиска промени в проектоплана, или дори да откаже да одобри предоставянето на финансова помощ, било национална или на Общността;
като има предвид, че следва да се уточни кои мерки за развиване и подобряване потреблението и употребата в Общността на черупкови плодове и рожкови, ще се ползват от финансова помощ от Общността; като има предвид, че за тази цел представените планове трябва да предлагат някои гаранции, че са от интерес за Общността, че предприетите мерки ще бъдат ефективни, и че тяхното пряко или непряко въздействие ще доведе до увеличаване на потреблението и употребата на съответните продукти; като има предвид, че плановете трябва де се представят от търговски организации или групи с известен технически опит, или от представители на съответните икономически сектори; като има предвид, че освен ако не е предвидено друго от Комисията, изпълнението или прякото управление на работата от страна на организацията или групата, които са представили плана, може да се възприеме като гаранция за сериозно поет ангажимент от страните, сключващи договор с Комисията; като има предвид, че следва да се уточни, че различните правила, регулиращи изпълнението на поетите ангажименти, трябва да се определят в договор;
като има предвид, че следва да се приемат някои общи правила за финансиране на помощта, която трябва да се поеме от Европейския фонд за ориентиране и гарантиране на земеделието (ФЕОГА), секция „Гарантиране“, в съответствие с дял IIа от Регламент (ЕИО) № 1035/72; като има предвид, че следва да се припомни, че помощта на Общността може да бъде изплатена от държаватачленка единствено след, или във всеки случай не преди националната помощ да е била платена единствено след като са били направени съответните проверки;
като има предвид, че помощта за изпълнение на плановете за подобряване на условията за качество и търговия следва да се изплаща годишно, въз основа на действително извършената работа в съответствие с одобрените планове; като има предвид, че максималният размер на помощ за хектар, както е фиксиран от Регламент (ЕИО) № 790/89 на Съвета (5), следва да се обмени в съответната национална валута по селскостопанския обменен курс, приложим на първия ден от всяка пазарна година в съответствие с разпоредбите на Регламент (ЕИО) № 1676/85;
като има предвид, че с цел изпълнението на въпросните различни специфични мерки, организациите на производители, които получават помощта, трябва да се задължат да предоставят подробна и точна информация, на предварително установени интервали, на посочения от държавата-членка орган, така че този орган да може да наблюдава изпълнението на ангажиментите, поети от организациите на производители;
като има предвид, че задължението на бенефициентите да предоставят информация не може само по себе си да гарантира доброто управление на съответните мерки; като има предвид, че следователно трябва да се уточни какви проверки на документите и какви проверки на място да се извършват от националните органи във връзка с различните видове помощ, предвидени в дял IIа от Регламент (ЕИО) № 1035/72;
като има предвид, че най-тежките форми на неизпълнение на задълженията, определени в Регламент (ЕИО) № 1035/72 или в настоящия регламент, трябва да бъдат санкционирани по подходящ начин;
като има предвид, че мерките, предвидени в настоящия регламент са в съответствие със становището на Управителния комитет по плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
1. Организациите на производители, ангажирани с производството и търговията с черупкови плодове и/или рожкови,
-
които са били специално признати в съответствие с условията по дял I,
и
-
които са представили план за подобряване на качеството и търговията, отговарящ на изискванията по дял II и одобрен от съответната държава-членка,
се ползват от специалните мерки, предвидени в дял IIа от Регламент (ЕИО) № 1035/72, съгласно правилата, предвидени в дялове II, III и IV към настоящия регламент.
2. Общността допринася, при условията, определени в дялове IV и V, за финансиране на мерки за увеличаване и подобряване на потреблението и употребата на продуктите, посочени в параграф 1.
ДЯЛ I
Специално признаване на организации на производители на черупкови плодове и/или рожкови
Член 2
Държавите-членки предоставят специално признаване на организации и групи на производителите (наречени по-долу „организации на производители“), ангажирани с производството и търговията с черупкови плодове и/или рожкови:
1.
които са били учредени по инициатива на самите производители с цел да постигнат в сектора на черупковите плодове и рожкови целите, посочени в член 13, параграф 1, буква а) от Регламент (ЕИО) № 1035/72;
2.
които изискват от своите членове да изпълняват задълженията, изброени в настоящия член;
3.
които поставят на разположение на членовете си технически средства за операции по предпродажба, включително съхраняване и за пакетиране на съответните продукти;
4.
чиито устави:
а)
задължават производителите да продават цялата си продукция от черупкови плодове и рожкови посредством организация на производители;
б)
включват разпоредби, предназначени да гарантират, че производителите упражняват контрол над организацията и над решенията, които тя взема;
в)
определят санкциите за всяко нарушение на правилата на организацията от производители, които членуват в нея;
г)
задължават производителите:
-
да членуват в организацията на производителите за период поне от три години,
-
да дадат поне дванадесетмесечно предизвестие за напускането им;
д)
съдържат разпоредби, отнасящи се до вноските, които трябва да се плащат от техните членове;
5.
които представят доказателство за достатъчна икономическа дейност, представляваща в същото време:
-
минимален брой производители,
-
минимална продукция по продукт и по производствен регион (приложение I);
6.
които поемат ангажимент в писмена форма да представят план за подобряване на качеството и търговията съгласно дял II;
7.
които водят отделно счетоводство за техните дейности, свързани с черупковите плодове и/или рожкови.
Член 3
1. Организациите на производителите представят заявлението си за специално признаване на компетентния орган, посочен от държавата-членка, заедно с уставите си и конкретните данни, изброени в приложение II.
2. Компетентният орган проверява точността на предоставените конкретни данни чрез внимателно разглеждане на документите и чрез проверки на място. В случай на съмнение, компетентният орган извършва подходящи проверки, за да се увери в съответствието с условията, определени в член 2.
3. Специално признаване се предоставя в срок от три месеца от подаването на заявлението, освен в случай на отлагане, произтичащо от допълнителни проучвания.
4. Всяка година преди 1 ноември организациите на производители предават на компетентния орган актуализиран вариант на конкретните данни, посочени в приложение II.
Член 4
Компетентният орган прави периодични проверки, най-малко на всеки три години, за да гарантира, че организациите на производители, признати съгласно член 3, функционират коректно и спазват условията, поставени за тяхното признаване.
Компетентният орган оттегля специалното признаване, ако констатира, че:
-
задълженията, които са условие за признаването, не са били спазени,
-
конкретните данни, посочени в член 3, параграф 4, не са били предоставени,
-
предоставените конкретни данни са съзнателно подправени.
Член 5
Всяка година до 31 декември, съответните държави-членки изпращат на Комисията:
1.
списък на организациите на производители на черупкови плодове и/или рожкови, които са получили специално признаване;
2.
за всяка организация на производители - формуляра, предвиден в приложение II, надлежно попълнен.
ДЯЛ II
План за подобряване на качеството и търговията
Член 6
По смисъла на настоящия регламент под хомогенна и единна площ, използвана за отглеждането на черупкови плодове и/или рожкови, наричана по-нататък „овощна градина“, означава градина, която не се пресича с други култури или градини, и която е географски непрекъсната. Един единствен ред с черупкови и/или рожкови дървета покрай път или покрай други градини не се счита за овощна градина.
Площите на овощните градини, които се вземат под внимание с цел прилагането на настоящия дял и с цел предоставянето на финансова помощ от държавата-членка и от Общността, не могат да са с повърхност по-малка от 0,20 хектара.
Член 7
Планът за подобряване на качеството и търговията, наричан по-долу „планът“, който организацията на производители се ангажира да изпълни върху всички или някои от овощните градини, принадлежащи на нейните членове, се отнася до една или повече от следните видове мерки, с оглед подобряването на производителността в дългосрочен аспект:
-
изкореняване на черупкови и/или рожкови дървета, следвано от засаждане на нови дървета,
-
видово разнообразяване,
-
подобряване на техниките за култивиране, поддържане и подрязване,
-
генетично подобряване и сертифициране, стимулиране на опрашването,
-
подготовка и подобряване на почвата,
-
подготовка и провеждане на борба с вредителите,
-
предоставяне на техническо подпомагане под формата на обучение и ръководство по управление на културите,
-
придобиване и използване на оборудване за пазарна подготовка, съхраняване, пакетиране и т.н.,
-
техническо подпомагане при управлението на продажбите.
Мерките, които се ползват от финансова помощ съгласно структурните регламенти, не могат да бъдат предмет на плана съгласно настоящия регламент.
Член 8
1. Организациите на производители представят своите проектопланове за одобрение от компетентния орган, посочен от държавата-членка, във формата, показана в приложение III, заедно с всички доказателствени документи.
Изпълнението на плана не трябва да започне преди последният да е бил одобрен от компетентния национален орган.
2. Компетентният орган взема решение по проектоплана в рамките на пет месеца от получаването на последния. Исканията за промени, визирани в параграф 3, буква б), водят до спиране на този срок.
Компетентният орган:
-
използва всички подходящи средства, включително проверки на място, за да провери точността на представената информация относно състоянието и състава на овощните градини, принадлежащи на членовете на организацията на производители към момента на представяне на плана,
-
проверява дали планът е бил представен във формата, показана в приложение III, и дали е съобразен с целите на настоящия дял,
-
проверява икономическата обоснованост и техническото съответствие на проектоплана, обосноваността на прогнозите и на финансовия план, както и на планираното изпълнение.
Преди края на втория месец след получаването на проектоплановете, компетентният орган изпраща на Комисията онези планове, които по мнението ѝ, могат да бъдат одобрени съгласно член 14г от Регламент (ЕИО) № 1035/72, заедно с обща оценка за съответствието им с критериите, посочени в третото тире от предходната алинея.
В рамките на шестдесет дни от получаването на такова съобщение, Комисията, ако е необходимо, изисква от компетентния орган да отхвърли плановете или да ги промени.
3. Компетентният орган:
а)
одобрява плановете, ако те отговарят на изискванията по член 14г от Регламент (ЕИО) № 1035/72 и на изискванията по настоящия дял;
б)
изисква промени на проектоплановете по своя собствена инициатива или по искане на Комисията. Проектоплановете не трябва да бъдат одобрявани докато в тях не бъдат включени изискваните промени;
в)
отхвърля плановете по своя собствена инициатива или по искане на Комисията.
4. В случай на искане за промяна на плана поради технически причини или поради желание да се разшири площта, обхваната от плана, по-специално в следствие увеличението на броя на членовете-производители, компетентният орган взема решение съгласно настоящия член. Все пак, срокът за изпълнение на изменения план не може да надхвърля първоначално предвидения срок.
5. По време на изпълнението на всеки план компетентният орган извършва периодични проверки посредством доклади, които му се изпращат ежегодно от съответните организации на производители и посредством проверки на място за постигнатия напредък по изпълнението на одобрения план, за това дали извършената работа съответства на техническите и финансови изисквания, както и за точността на предоставените доказателствени документи.
Поне две проверки на място се провеждат за всеки план в процеса на неговото изпълнение.
Член 9
Всяка година до 31 декември, компетентният орган изпраща на Комисията доклад относно постигнатия напредък по изпълнението на одобрените планове и относно резултатите от проведените проверки и предоставя на Комисията цялата релевантна информация, в случай че възникнат трудности по време на изпълнението, които биха могли да попречат на изпълнението на поетите от организациите на производители ангажименти.
ДЯЛ III
Помощ за създаването на организации на производители и за създаването на револвиращ фонд
Член 10
С цел изчисляване на допълнителната фиксирана помощ за създаването на организации на потребители, предвидена в член 14б от Регламент (ЕИО) № 1035/72:
1.
количествата, които трябва да се вземат предвид, са онези от продуктите, които са с черупки; в случая на рожкови, количествата, които трябва да се вземат предвид са онези от плодовете, които са в шушулки;
2.
търгуваните количества се отнасят до реално продадените количества в течение на първата пазарна година след тази на специалното признаване.
Член 11
С цел да се ползват от специфичната помощ за създаването на револвиращ фонд, предвидена в член 14в от Регламент (ЕИО) № 1035/72, организациите на производителите уведомяват компетентния орган за:
1.
структурата на оборотния капитал, както и доказателство за внасянето на дял от този капитал от организацията на производителите;
2.
начините за финансиране на револвиращия фонд, които да осигурят правилното му функциониране с оглед постигането на целите, определени в член 14в, параграф 2; такова доказателство може да бъде предоставено под формата на извлечения от отделна банкова сметка;
3.
доказателствени документи, удостоверяващи стойността на пласираната продукция:
-
по време на първата пазарна година след датата на специалното признаване,
-
или по време на друга пазарна година след признаването.
Стойността на пласираната продукция се определя на базата на:
-
годишния обем на продажбите по време на посочената пазарна година,
-
средните производствени цени, получени по време на тази пазарна година.
Член 12
По време на трите пазарни години след изплащането на помощта съгласно член 18, компетентният орган извършва проверки, за да гарантира:
-
че фондът е функционирал и е бил поддържан, така както е уточнено в съобщението, изпратено съгласно член 11, параграф 2,
-
че в началото на всяка пазарна година фондът се възстановява. Стойността на продукцията на склад може да бъде взета предвид за оценката на спазването на това задължение.
За целите на проверките, във всеки един момент организацията на производители държи на разположение на компетентния орган банковите извлечения и доказателствените документи, удостоверяващи извършените сделки, отнасящи се до функционирането на фонда.
ДЯЛ IV
Насърчителни мерки
Член 13
1. Мерките, целящи развитието и подобряването на потреблението и употребата на черупкови плодове и/или рожкови в Общността, предвидени в член 14д от Регламент (ЕИО) № 1035/72, са следните:
-
проучване на пазара,
-
търсенето на нови пазари,
-
икономически проучвания, отнасящи се до дизайна на опаковките и на представянето,
-
организирането на контакти между различните икономически оператори,
-
организирането и участието в търговски изложения и други събития с търговски характер,
-
насърчителни мерки, различни от рекламни кампании,
-
наблюдение и изследване на потребителя,
-
специализирани публикации,
-
хранителни и диетични проучвания.
2. За да се ползват от финансиране на Общността, предложените мерки трябва:
-
специално да наблягат на факта, че продуктите са с произход от Общността,
-
да имат значителен обхват по отношение на състоянието на пазара и на тенденциите на пазара,
-
да предлагат определени гаранции относно тяхното ефективно осъществяване,
-
да бъдат представени или от орган със специфичен и доказан технически опит, или от сдружение или група, които са представителни за различните търговски сектори или за съответните икономически дейности в рамките на Общността. Мерките се предлагат от органи, сдружения или групи, установени в рамките на Общността.
Мерки, които са ориентирани по отношение на търговски марки, или които се отнасят до конкретна страна или регион на производство, не се одобряват.
Член 14
Освен ако не е решено друго от Комисията, мерките трябва да се провеждат от органа, сдружението или групата, които са представили проектоплана.
Единствено мерките, които започват да се провеждат след одобрението на Комисията на проектоплана, са одобрени за финансиране съгласно настоящия регламент.
Общите разходи, отнасящи се до съответните мерки, отговарят на изискванията за финансиране, само когато процентът, посочен в сключения с Комисията договор, не е надвишен.
Член 15
1. Предложенията за мерки се представят на Комисията най-късно до 31 декември на всяка година, в два екземпляра.
2. Предложенията съдържат най-малко следната информация:
а)
заглавието на предложението, т.е. позоваване на релевантните мерки или на мерките, посочени в член 13;
б)
името или търговското наименование на онзи, който е представил предложението;
в)
кратко представяне на предложените мерки, включващо въведение, ясно определящо целите (диагностициране на проблемите, целите, които да се преследват, стратегията, която де се следва и т.н.):
-
очакваните резултати, и по-специално прякото или непряко въздействие, което се очаква, че мерките могат да имат върху търговията и потреблението на съответните продукти,
-
последователните етапи на изпълнение и графикът за изпълнение;
г)
стойността на предложената(ите) мярка или мерки, изразена в екю и след приспаднати данъци, с разбивка точка по точка (базирана на сравнителни прогнози, когато е необходимо) и съответния финансов план;
д)
когато е подходящо, последния доклад на разположение относно дейностите на съответния орган или група.
3. Комисията информира съответния орган, сдружение или група за взетото решение по нейното предложение преди 1 юни следващата година. Комисията сключва договори за мерките, посочени в член 14, с онези от заинтересовани лица, чиито предложения са били избрани.
Член 16
1. По искане на бенефициера, срещу представяне на подходящи доказателствени документи, след четвъртия месец от подписването на договора, посочен в член 14, се изплаща авансова сума, която може да достигне до 50 % от дела на Общността по отношение на стойността на мярката. Авансовите плащания са подчинени на представянето на гаранция в полза на Общността с еквивалентна стойност. Такава гаранция може да бъде освободена само със съгласието на Комисията.
2. Плащането на остатъка от дела на Общността е подчинено на точното изпълнение на договора и на представянето, не по-късно от три месеца след като мярката е била изпълнена, на доклад, изготвен от бенефициера, оценяващ резултатите от мярката или мерките.
Член 17
Бенефициерите на помощ изпращат на Комисията, по тяхна собствена инициатива, или при поискване, цялата информация относно изпълнението на плановете и подлежат на всякакви проверки или контрол, осъществявани от Комисията.
ДЯЛ V
Общи и финансови разпоредби
Член 18
Специалната помощ за създаването на револвиращия фонд, включващ както помощта от държавата-членка, така и помощта от Общността, се изплаща от компетентния национален орган на организациите на производители в рамките най-много на три месеца от подаването на заявление за помощ, след проверка на спазването на разпоредбите по член 11.
Член 19
За да получат помощта на Комисията за плановете за подобряване на качеството и търговията, организациите на производители, които отговарят на изискванията за тази помощ, подават заявление за помощ до компетентния национален орган в края на всеки референтен период.
„Референтен период“ означава всеки годишен период от изпълнението на плана, който започва да тече от датата на одобряването на плана.
Заявленията за помощ се подават всяка година съгласно приложение IV, в рамките на двата месеца след датата, на която изтича съответната календарна година от одобряването на плана, и трябва да бъдат придружени от фактурите и всички останали доказателствени документи, отнасящи се до извършената работа.
Член 20
Компетентните органи на държавите-членки, след като са проверили заявленията за помощ и отнасящите се до тях доказателствени документи, изплащат всяка година в рамките на два месеца след подаването на заявлението за помощ помощта, предоставена от държавата-членка и от Общността в съответствие с член 14г, параграф 2 от Регламент (ЕИО) № 1035/72.
Член 21
Курсът, който трябва да се прилага всяка година за обмяната в национална валута на максималния размер на помощта за хектар, посочен в член 2 от Регламент (ЕИО) № 790/89, е селскостопанският обменен курс, който е в сила на първия ден от пазарната година, която започва по време на референтния период.
Член 22
1. В случай, че има неправилно изплатена помощ и с изключение на случаите на непреодолима сила, държавите-членки си възстановяват изплатените суми, плюс лихвите върху тях, от датата, на която помощта е била изплатена, до датата, на която е възстановена. Лихвата, която се прилага, е тази, която е в сила за аналогични действия по възстановяване съгласно националното законодателство.
Държавите-членки си възстановяват всяка помощ, изплатена съгласно дял IIа от Регламент (ЕИО) № 1035/72 на онези организации на производители, които преустановяват своята дейност преди края на третата година след датата на специалното признаване, посочена в дял I от настоящия регламент, или от която специалното признаване е било оттеглено съгласно член 4.
2. Възстановената помощ се изплаща на разплащателните агенции или служби, и изваждана от последните от разходите, финансирани от Европейския фонд за ориентиране и гарантиране на земеделието, пропорционално на финансирането от Общността.
3. Финансовите последствия, произтичащи от невъзможността да се възстановят изплатените суми, се поемат от Комисията, пропорционално на финансирането от Общността.
Член 23
Държавите-членки предприемат необходимите стъпки, за да наложат санкции за всяка тежка форма на неизпълнение на поетите ангажименти или на договорените задължения съгласно дял IIа от Регламент (ЕИО) № 1035/72 и съгласно настоящия регламент.
ДЯЛ VI
Заключителна разпоредба
Член 24
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 юли 1989 година.